**Dôvodová správa**

**A.VŠEOBECNÁ ČASŤ**

Návrh zákona, ktorým sa mení a dopĺňa zákon č. 152/1995 Z. z. o potravinách v znení neskorších predpisov, predkladajú na rokovanie Národnej rady Slovenskej republiky poslanci Národnej rady Slovenskej republiky Dagmar Kramplová, Milan Garaj, Andrej Danko a Adam Lučanský.

Predkladaný návrh zákona, ktorým sa mení a dopĺňa zákon č. 152/1995 Z. z. o potravinách v znení neskorších predpisov, reaguje na najnovší vývoj v oblasti regulácie nových potravín na úrovni Európskej únie. Konkrétne nadväzuje na schválenie UV-ošetreného prášku z celých lariev múčenky (Tenebrio molitor) ako novej potraviny podľa Vykonávacieho nariadenia Komisie (EÚ) 2025/89 z 20. januára 2025. S ohľadom na rastúci trend využívania produktov z hmyzu v potravinárskej výrobe a ich uvádzania na trh sa ukazuje ako žiaduce zaviesť osobitné opatrenia na posilnenie ochrany spotrebiteľa.

Cieľom predkladaného návrhu zákona je zabezpečiť plnú informovanosť spotrebiteľa o potravinách obsahujúcich zložky z hmyzu prostredníctvom jasného, viditeľného a čitateľného označenia týchto výrobkov. Zavedenie tejto povinnosti reflektuje potrebu eliminovať potenciálne riziko zavádzania spotrebiteľa v prípadoch, keď by informácia o obsahu hmyzu v potravinách nebola zreteľná alebo by bola uvedená neprehľadne. Návrh zákona tiež ustanovuje povinnosť oddeleného umiestňovania takýchto výrobkov od ostatných potravín, a to v predajných aj distribučných priestoroch. Účelom oddeleného predaja je zabezpečiť maximálnu mieru transparentnosti a prehľadnosti v ponuke potravín, čím sa predíde neúmyselnému zakúpeniu produktov obsahujúcich zložky z hmyzu osobami, ktoré takéto produkty vyhľadávať nechcú. Oddelené predajné miesta umožnia spotrebiteľom jednoduchú a rýchlu identifikáciu týchto potravín, čím sa posilní ich schopnosť informovaného rozhodovania. Zákon týmto spôsobom podporuje rovnosť podmienok pre hospodársku súťaž na potravinovom trhu a bráni nekalým praktikám v podobe maskovania špecifického zloženia výrobkov.

Z pohľadu komparatívnej regulácie možno konštatovať, že viaceré členské štáty Európskej únie pristúpili k implementácii osobitných opatrení týkajúcich sa uvádzania potravín obsahujúcich zložky z hmyzu na trh. Maďarská právna úprava zavádza povinnosť ich jednoznačného a vizuálne zvýrazneného označovania na prednej strane obalu, ako aj požiadavku ich umiestňovania na samostatné predajné miesta, ktoré musia byť zreteľne oddelené od ostatných potravín. V Taliansku bol prijatý zákaz použitia hmyzu v tradičných jedlách, akými sú napríklad pizza a cestoviny, a zároveň sa uplatňuje povinnosť oddeleného predaja potravín s obsahom hmyzu. Rumunsko zaviedlo osobitné označovacie požiadavky nad rámec nariadenia (EÚ) č. 1169/2011, vrátane vizuálneho zvýraznenia informácie o prítomnosti hmyzej zložky. Tieto opatrenia reflektujú spoločný záujem na ochrane práva spotrebiteľa na informáciu a na zabezpečení zrozumiteľnosti a prehľadnosti ponuky na trhu s potravinami.

Návrh zákona má negatívny vplyv na podnikateľské prostredie, keďže zavádza nové povinnosti pre prevádzkovateľov potravinárskych podnikov, a to najmä v oblasti označovania potravín obsahujúcich zložku z hmyzu, ich oddeleného umiestňovania v predajniach a informovania pri predaji na diaľku, prostredníctvom automatizovaných zariadení a v rámci spoločného stravovania. Plnenie týchto povinností si môže vyžadovať úpravu prevádzkových a technických procesov, čo vedie k zvýšeniu regulačného zaťaženia. Návrh zákona nemá vplyv na rozpočet verejnej správy, sociálne vplyvy, životné prostredie, informatizáciu spoločnosti, služby verejnej správy pre občana, ani na oblasť manželstva, rodičovstva a rodiny.

Návrh zákona je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. OSOBITNÁ ČASŤ**

**K čl. I**

**K bodu 1**

Zavádza sa definícia „potraviny obsahujúcej zložku z hmyzu“ ako novej právnej kategórie, ktorá je nevyhnutná na jednoznačné vymedzenie predmetu úpravy. Definícia vychádza z rámcového nariadenia (EÚ) 2015/2283 o nových potravinách, ako aj z vykonávacích nariadení Komisie vydaných na jeho základe, ktorými sa povoľuje uvádzanie konkrétnych druhov hmyzu ako nových potravín na trh Európskej únie. Uvedené vykonávacie predpisy predstavujú záväzný regulačný rámec, z ktorého vyplýva potreba vymedziť špecifickú kategóriu potravín, ktoré tieto zložky obsahujú. Zavedením tejto definície sa vytvára právny základ pre uplatňovanie osobitných označovacích a organizačných požiadaviek podľa § 9c.

**K bodu 2**

Zavádza sa splnomocňujúce ustanovenie, na základe ktorého Ministerstvo pôdohospodárstva a rozvoja vidieka Slovenskej republiky ustanoví všeobecne záväzným právnym predpisom podrobnosti označovania a umiestňovania potravín obsahujúcich zložku z hmyzu. Účelom je upraviť technické a organizačné aspekty, ktoré nadväzujú na zákonom ustanovené povinnosti a ktorých detailné riešenie si vyžaduje osobitné zohľadnenie praktických foriem uvádzania týchto potravín na trh. Vykonávací právny predpis tak umožní pružne a účinne regulovať označovanie a distribúciu predmetných výrobkov vrátane ich predaja.

**K bodu 3**

Navrhuje sa doplniť ustanovenie § 6 ods. 4 tak, aby prevádzkovateľ, ktorý uvádza potraviny alebo výživové doplnky na trh prostredníctvom predaja na diaľku, bol povinný informovať spotrebiteľa o tom, že daný výrobok obsahuje zložku z hmyzu, a to zreteľne, čitateľne, v štátnom jazyku a ešte pred uzatvorením objednávky. Uvedená požiadavka sa týka všetkých foriem diaľkového predaja, vrátane predaja prostredníctvom webových stránok, elektronických obchodov, mobilných aplikácií alebo iných digitálnych platforiem.

Doplnenie informačnej povinnosti reaguje na špecifiká predaja na diaľku, pri ktorom spotrebiteľ nemá možnosť oboznámiť sa s obalom výrobku pred nákupom tak, ako je to pri klasickom fyzickom predaji. Informácia o prítomnosti zložky z hmyzu preto musí byť priamo súčasťou zobrazenia výrobku a musí byť jednoznačne identifikovateľná bez potreby aktívneho vyhľadávania alebo otvárania doplnkových dokumentov. Povinnosť sa vzťahuje na každé jednotlivé zobrazenie potraviny na danom predajnom kanáli, čím sa zabezpečuje dostatočná predvídateľnosť a opakovateľnosť splnenia zákonnej požiadavky.

**K bodu 4 (§ 9c)**

**K odseku 1**

Navrhovaným ustanovením sa ukladá povinnosť, aby potravina obsahujúca zložku z hmyzu bola pri uvádzaní na trh označená informáciou o tejto skutočnosti. Informácia musí byť uvedená na vonkajšom obale potraviny, na jeho prednej strane, v štátnom jazyku a spôsobom, ktorý ju odlišuje od ostatných údajov. Zákonné vymedzenie týchto náležitostí sleduje zabezpečenie toho, aby bola informácia spotrebiteľovi sprístupnená bez potreby ďalšieho skúmania zloženia alebo iných označení potraviny. Uvedené označenie má byť jednoznačné, nepochybné a ľahko identifikovateľné, pričom jeho účelom je zabezpečiť informovanosť spotrebiteľa ešte pred rozhodnutím o kúpe potraviny. Táto povinnosť sa vzťahuje na všetky potraviny, pri ktorých sa použije zložka z hmyzu, bez ohľadu na formu jej technologického spracovania alebo podiel v konečnom výrobku.

**K odseku 2**

Ustanovuje sa povinnosť, aby potraviny obsahujúce zložku z hmyzu boli v mieste predaja umiestnené oddelene od ostatných potravín, a to na samostatnom predajnom mieste, ktoré je označené spôsobom umožňujúcim ich jednoznačnú identifikáciu ako sortimentu s obsahom hmyzej zložky. Samostatné umiestnenie týchto potravín má zabezpečiť prehľadnosť ponuky a uľahčiť spotrebiteľovi ich identifikáciu bez potreby individuálneho preverovania každého výrobku. Označenie predajného miesta musí byť vizuálne rozlíšiteľné a umiestnené tak, aby spotrebiteľ bol schopný identifikovať účel tohto oddeleného priestoru ešte pred uskutočnením výberu. Uvedená povinnosť sa vzťahuje na všetky priestory určené na predaj potravín konečnému spotrebiteľovi, vrátane maloobchodných prevádzok, trhovísk, výstavných stánkov a iných foriem predajných miest.

**K odseku 3**

Navrhované ustanovenie upravuje povinnosť prevádzkovateľa informovať spotrebiteľa o prítomnosti zložky z hmyzu v potravine pri jej uvádzaní na trh prostredníctvom predaja na diaľku. Informácia o tejto zložke musí byť uvedená spolu s názvom potraviny a sprístupnená spôsobom, ktorý spotrebiteľovi umožní oboznámiť sa s ňou ešte pred ukončením objednávky. Úprava zohľadňuje špecifiká predaja na diaľku, pri ktorom spotrebiteľ nemá možnosť fyzicky preskúmať obal výrobku. Z tohto dôvodu sa vyžaduje, aby informácia o obsahu hmyzej zložky bola jasne a viditeľne uvedená priamo v rámci ponuky konkrétnej potraviny, bez potreby jej dodatočného vyhľadávania. Cieľom je zabezpečiť ochranu spotrebiteľa a predchádzať prípadom, keď by si takýto výrobok zvolil bez vedomia o jeho zložení.

**K odseku 4**

Upravuje sa označovanie potravín obsahujúcich zložku z hmyzu pri ich predaji prostredníctvom predajných automatov alebo iných automatizovaných zariadení. Informácia o prítomnosti zložky z hmyzu musí byť sprístupnená spotrebiteľovi spôsobom, ktorý mu umožní oboznámiť sa s ňou pred vykonaním výberu výrobku.

**K odseku 5**

Ustanovuje sa povinnosť informovať spotrebiteľa o prítomnosti zložky z hmyzu v pokrme poskytovanom v rámci spoločného stravovania. Informácia musí byť spotrebiteľovi sprístupnená pred podaním pokrmu, a to spôsobom primeraným podmienkam konkrétneho zariadenia.

**K čl. II**

Účinnosť zákona sa navrhuje k 1. aprílu 2026, čo vytvára dostatočnú legisvakačnú dobu na zabezpečenie informovanosti dotknutých subjektov a adaptáciu distribučných a predajných procesov na nové požiadavky.

**DOLOŽKA ZLUČITEĽNOSTI**

**návrhu zákona s právom Európskej únie**

**1.** **Navrhovateľ zákona**: Poslanci Národnej rady Slovenskej republiky

**2.** **Názov návrhu zákona**: návrh zákona, ktorým sa mení a dopĺňa zákon Národnej rady Slovenskej republiky č. 152/1995 Z. z. o potravinách v znení neskorších predpisov

**3. Predmet návrhu zákona:**

 a) je upravený v primárnom práve Európskej únie, najmä v článkoch 114 a 169 Zmluvy o fungovaní Európskej únie

 b) je upravený v sekundárnom práve Európskej únie, a to v:

– nariadení Európskeho parlamentu a Rady (EÚ) 2015/2283 z 25. novembra 2015 o nových potravinách a o zmene nariadenia (EÚ) č. 1169/2011 (Ú. v. EÚ L 327, 11.12.2015),

– nariadení Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom (Ú. v. EÚ L 304, 22.11.2011),

 c) nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

 a) lehota na prebratie príslušného právneho aktu Európskej únie – bezpredmetné (návrh zákona nie je transpozíciou smernice),

 b) informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie – nie je známe konanie, ktoré by sa týkalo predmetu návrhu zákona,

 c) informácia o právnych predpisoch, v ktorých sú uvádzané právne akty Európskej únie už prebrané – návrh zákona nereflektuje potrebu transpozície smernice, a preto nie je potrebné uvádzať prebratie do vnútroštátneho právneho poriadku.

**5. Návrh zákona je zlučiteľný s právom Európskej únie:**

Úplne.

**Doložka**

**vybraných vplyvov**

**A.1. Názov materiálu:**

Návrh zákona, ktorým sa mení a dopĺňa zákon Národnej rady Slovenskej republiky č. 152/1995 Z. z. o potravinách v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|   | Pozitívne | Žiadne | Negatívne |
| 1. Vplyvy na rozpočet verejnej správy |   |  X |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  |  |  X |
| 3. Sociálne vplyvy |  | X  |   |
| – vplyvy na hospodárenie obyvateľstva, |  | X  |   |
| – sociálnu exklúziu, |   | X |   |
| – rovnosť príležitostí a rodovú rovnosť a vplyvy na zamestnanosť |   | X |   |
| 4. Vplyvy na životné prostredie |   | X |   |
| 5. Vplyvy na informatizáciu spoločnosti |   | X |   |
| 6. Vplyvy na manželstvo, rodičovstvo a rodinu |  | X |  |
| 7. Vplyvy na služby verejnej správy pre občana |  | X |  |

**A.3. Poznámky**

Návrh zákona má negatívny vplyv na podnikateľské prostredie, keďže zavádza nové povinnosti pre prevádzkovateľov potravinárskych podnikov, a to najmä v oblasti označovania potravín obsahujúcich zložku z hmyzu, ich oddeleného umiestňovania v predajniach a informovania pri predaji na diaľku, prostredníctvom automatizovaných zariadení a v rámci spoločného stravovania. Plnenie týchto povinností si môže vyžadovať úpravu prevádzkových a technických procesov, čo vedie k zvýšeniu regulačného zaťaženia.

**A.4. Alternatívne riešenia**

Nepredkladajú sa.

**A.5. Stanovisko gestorov**

Bezpredmetné.